บล.สถาบันฝันคอมมิชชันเสรี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ลั่นชนะโหวตเปิดเร็วกว่าปี’55 Click2WIN เพิ่มอินเทอร์เน็ต
โพสต์ทูเดย์ — ชมรมโบรกเกอร์สถาบันเชื่อมีลุ้นชนะโหวตยกเลิกเปิดเสรีค่าคอมมิชชันก่อนปี 2555 ยันเสียงส่วนใหญ่ต้องการเห็นดีกว่าหลบซ่อน
นางอัศวินี ไตลังคะ กรรมการผู้จัดการ บริษัทหลักทรัพย์ (บล.) ธนชาต เปิดเผยในฐานะกรรมการสมาคมบริษทหลักทรัพย์ (โบรกเกอร์) ว่า ชมรมโบรกเกอร์สถาบันจะจัดตั้งขึ้นมาได้ในเร็วๆ นี้ เพื่อหารือเรื่องค่าธรรมเนียมซื้อขายหลักทรัพย์ (คอมมิชชัน) ซึ่งเชื่อว่าหากมีการโหวตให้เปิดเสรีค่าคอมมิชชัน คาดว่ากลุ่มโบรกเกอร์สถาบันมีลุ้นที่จะชนะโหวตได้เหมือนกัน 
“โบรกเกอร์สถาบันที่จะเข้าร่วมชมรมนี้มีประมาณ 10 แห่ง ซึ่งมีลูกค้าสถาบันทั้งของไทยและต่างประเทศประมาณ 67 แห่ง และมีโบรกเกอร์รายย่อยที่สนใจเข้าร่วมอีก 23 แห่ง เพราะต้องการยกเลิกค่าคอมมิชชันเหมือนกัน เพื่อต้องการดึงลูกค้ารายใหม่เข้ามาใช้โปรโมชันค่าคอมมิชชันเพียง 0%” นางอัศวินี กล่าว
ที่ผ่านมาโบรกเกอร์ต่างประเทศได้ตั้งคำถามถึงการเปิดเสรีค่าคอมมิชชัน เพราะเกิดการใช้วิธีคิด 2 รูปแบบที่ไม่มีมาตรฐาน เพราะนโยบายให้คิดค่าคอมมิชชันแบบขั้นบันไดก่อนเปิดเสรีในอีก 2 ปีข้างหน้า (ปี 2555) และได้ตกลงค่าคอมมิชชันพื้นฐานไว้ แต่กลับมีโบรกเกอร์บางแห่งกลับออกโปรโมชันเสนอคอมมิชชัน 0% ซึ่งถ้าเป็นเช่นนั้นก็ให้เปิดเสรีดีกว่า 
“ส่วนตัวคิดว่าให้มีการเปิดเสรีค่าคอมมิชชันไปเลยจะดีกว่า และเปิดเร็วกว่ากำหนด ซึ่งต้องยอมรับว่ากลุ่มโบรกเกอร์ก็มีปัญหาภายในและคุมเกมกันไม่อยู่”
นางภัทรียา เบญจพลชัย กรรมการผู้จัดการ ตลาดหลักทรัพย์แห่งประเทศไทย (ตลท.) กล่าวว่า วานนี้ตลท.ร่วมกับบริษัทหลักทรัพย์ 11 แห่ง เปิดตัวการแข่งขัน SETTFEX Click2WIN 2010 เกมลงทุนหุ้นอนุพันธ์ออนไลน์ ภายใต้แนวคิด “รู้เล่นลอง ก่อนลงทุนจริง” ซึ่งปีนี้เป็นปีแรกที่นำเกมลงทุนหุ้นและอนุพันธ์ออนไลน์เข้าไว้ด้วยกัน จากเดิมที่เกมลงทุนหุ้นออนไลน์ได้จัดมาแล้ว 3 ครั้ง และเกมจำลองซื้อขายอนุพันธ์ออนไลน์จัดมาแล้ว 1 ครั้ง 
ทั้งนี้ พบว่าตั้งแต่เริ่มจัดการแข่งขันเกมลงทุนออนไลน์เสมือนจริงขึ้นมา ถือว่าเป็นหนทางหนึ่งที่ช่วยเพิ่มผู้ลงทุนผ่านระบบอินเทอร์เน็ตมากขึ้น จากเมื่อ 3 ปีที่ผ่านมา มีผู้เปิดบัญชีซื้อขายทางอินเทอร์เน็ตทั้งหมด 2 หมื่นบัญชี เทียบกับปัจจุบันมีผู้เปิดบัญชีถึง 4.5 หมื่นบัญชี แต่หากคิดเป็นมูลค่าการซื้อขายหุ้นทางอินเทอร์เน็ต ณ สิ้นปี 2552 มีสัดส่วนถึง 19% เทียบกับเมื่อ 3 ปีก่อนอยู่ที่ 6% และมูลค่าการซื้อขายอนุพันธ์ทางอินเทอร์เน็ต ณ สิ้นปีก่อนอยู่ที่ 21%